Stad erken GladAfrica-kontrak was onreëlmatig | Maroela Media
Die Stad Tshwane-munisipaliteit het Vrydag gesê die ouditeur-generaal het bevind die toekenning van 'n kontrak aan ingenieurskonsultante GladAfrica was onreëlmatig, ondanks die stadsbestuurder se bewering dat die proses bo verdenking was.
In 'n verklaring wat deur die munisipaliteit uitgereik is, bevestig Solly Msimanga se administrasie die ouditeur-generaal (OG) het bevind die toekenning van die kontrak het nie voldoen aan die nodige regulasies nie. Daar is ook bevind die verkrygingsproses was buite die omvang en die bepalings en voorwaardes van die oorspronklike kontrak wat die diensverskaffer met die Ontwikkelingsbank van Suider-Afrika gehad het.
"Wanneer daar bevind word dat 'n kontrak op onreëlmatige wyse toegeken is, soos nou deur die OG bevind en in die finansiële state gestel word, dan word alle ander besteding wat daarmee verband hou ook as onreëlmatig beskou," het Mare-Lise Fourie, burgemeesterskomiteelid vir finansies, in 'n verklaring gesê.
Verlede jaar het die Tshwane-raad, wat onder leiding van die DA deur 'n koalisie van partye bestuur word, erken dat die toekenning van 'n tender aan GladAfrica om infrastruktuurprojekte van R12 miljard van stapel te stuur, onreëlmatig was. Dit het aan die lig gekom nadat 'n voorlopige verslag van die OG uitgelek is waarin bevind is die kontrak het nie voldoen aan die regulasies van munisipale verkrygingskettingbestuur nie.
Fourie het Vrydag gesê hoewel dr. Moeketsi Mosola, die stadsbestuurder, verlede jaar in Augustus volgehou het die kontrak is regmatig toegeken, het die jongste bevinding hom genoodsaak om te erken dat die kontrak inderdaad onreëlmatig was.
Fourie het gesê die eksklusiewe aanstelling van GladAfrica in plaas van 'n paneel van diensverskaffers, asook die prysetiket van die kontrak, is nooit deur die stadsbestuurder by die burgemeesterskomitee of die stadsraad behoorlik aangemeld nie.
"Mosola kniehalter tans die saak in die arbeidshof op tegniese gronde," het Fourie bygevoeg. "Die uitvoerende burgemeester sal in elk geval die regspan vra om die saak te bespoedig sodat die proses kan voortgaan, die voorlopige verslag aan die raad voorgelê word en aanspreeklikheid kan plaasvind."
Geen wonder ons munisipale rekenninge is so hoog nie…Ons betaal vir die foute!
Ek Sal graag wil weet hoeveel geld het Tshwane Gemors op borgskappe soos die aan die koor olimpiade ens. 50 miljoen rand is gegee aan hokkie opleiding of so iets. Maar daar is nie geld Om bossies met onkruidoder Te spuit wat in die pad groei. Geld Om die stad skoon Te maak maar niks word in ons buurt gedoen nie. Bome word nie gesny nie. DA val uitmekaar.
Sorry julle, maar ek het die gladafrica storie se begin gemis en het nie n clue waaroor die bohaai is nie. Wie is nou die cowboy en wie is die crook? En wat doen gladafrica vir die stad Pretoria? Dankie ?
Per DStv kanaal eNCA: "The Auditor General is also pointing fingers at the Mayor, Solly Msimanga, for failing to perform his oversight duties over the city manager."
En hier sit en wens 'n paar van ons seker dat ons net EEN persent (of selfs 'n halwe %) van al daardie miljoene kon kry.